ธปท.ชี้คิวอี3เงินทุนไหลเข้าไม่รุนแรง
ธปท.ชี้มาตรการคิวอี 3 ของสหรัฐไม่น่าจะทำให้ทุนต่างชาติไหลเข้าไทยมากเท่าคิวอี 2 ในช่วงปี2552 ที่ผ่านมา
21 ก.ย. 2555

ธปท.ชี้มาตรการคิวอี 3 ของสหรัฐไม่น่าจะทำให้ทุนต่างชาติไหลเข้าไทยมากเท่าคิวอี 2 ในช่วงปี2552 ที่ผ่านมา
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวว่า ผลจากการที่ธนาคารกลางสหรัฐ(เฟด)ส่งสัญญาณเพิ่มปริมาณเงินเข้าสู่ระบบรอบที่3(คิวอี 3) เดือนละ 4 หมื่นล้นเหรียญสหรัฐไปเรื่อยๆโดยไม่มีกำหนดในรอบนี้ ไม่น่าทำให้เงินทุนไหลเข้ามาที่เอเซียและไทยรุนแรงหรือมากเท่าคิวอี 2 เมื่อช่วงปี 2552 ที่ผ่านมา เนื่องจาก 1.การทำคิวอี3มีการเตรียมตัวนานกว่าคิวอี 2 ตลาดจึงรับทราบล่วงหน้าและมีการเตรียมพร้อมรับมือพอสมควร 2.ภาวะเศรษฐกิจอาเซียนดีกว่าในฝั่งยุโรปและสหรัฐ 3.ภาวะเศรษฐกิจไทยตอนนี้มีการนำเข้าสูง 4.เงินทุนไทยไหลออกไปลงทุนในต่างประเทศจำนวนมาก โดยเฉพาะการไปลงทุนด้านพลังงาน การอุปโภคบริโภค ค้าปลีก ฯลฯ ทำให้เงินทุนไหลเข้าออกสมดุลมากขึ้น 
"ปัจจัยเหล่านี้ทำให้การประกาศของเฟดที่ผ่านมา 7 วันนี้ทำให้เงินทุนไหลเข้าไทยไม่มากนัก บวกกับจังหวะดีที่ทุนไทยเราไหลออกไปลงทุนต่างประเทศมากขึ้น ทำให้ค่าเงินบาทเราที่มองว่าจะแข็งค่าขึ้นมาก ไม่แข็งไปเยอะ" นางสุชาดากล่าว